Elisa Kirja

Elisa Kirja oli suomalainen, Elisa Oyj:n tuottama e-kirja- ja äänikirjapalvelu. Elisa Kirjassa oli laajin valikoima suomalaista kirjallisuutta sähköisessä muodossa. Palvelusta sai lisäksi ruotsin- ja englanninkielistä kirjallisuutta. Teoksia Elisa Kirjassa oli yhteensä yli 10 000. Valikoimaan kuului monipuolisesti erilaista kirjallisuutta, muun muassa kaino- ja tietokirjallisuutta, runoja, lehtiä ja sarjakuvia. Elisa Kirja oli loppuvuonna 2018 markkinajohtaja Suomessa myydyissä sähköisissä kirjoissa, sen osuus markkinoista oli 36 %.
Toukokuussa 2024 kerrottiin, että Elisa Kirja myytiin Bonnierille, joka yhdisti sen BookBeat-palveluun 17. kesäkuuta 2024.
Historia.
Elisa Kirja perustettiin vuonna 2010. Alun perin kyseessä oli pelkästään äänikirjoja tarjoava palvelu. Vuodesta 2011 lähtien siellä myytiin myös e-kirjoja. Vuonna 2012 Elisa Kirjan valikoimaan tuli kuvaäänikirjat, joka oli Elisa Kirjan oma formaatti. Kuvaäänikirjoissa yhdistyy kuvitus ja kertojan ääni, ja se on sopiva erityisesti lastenkirjoille.
Elisa Kirja oli loppuvuonna 2018 markkinajohtaja Suomessa myydyissä sähköisissä kirjoissa, sen osuus markkinoista oli 36 % kun seuraavaksi suurimmilla BookBeatilla ja Storytelillä osuudet olivat 24 % ja 12 %. Vuoden suosituin kirja oli Kari Hotakaisen Tuntematon Kimi Räikkönen.
Elisa Kirjan tarjonta.
Elisa Kirjan tarjontaan kuului paljon ilmaisia klassikoita, joita saattoi ladata vapaasti, koska tekijänoikeudet ovat vanhentuneet. Ilmaisia klassikoita oli palvelussa yli 300. Valikoimassa oli lisäksi kirjoja, joita sai ainoastaan sähköisessä muodossa tai jotka olivat Elisa Kirjassa yksinoikeudella.&lt;Rex name="Nimetön-rDAa-1"/&gt; Elisa oli tiettävästi Suomen suurin e-kirjojen kauppias.
Elisa Kirja kuukausitilauksessa oli kaksi vaihtoehtoa. Elisa Kirja Premium tai Elisa Kirja Mini. Elisa Kirja Premium sisälsi 110 tuntia kuuntelu- ja lukuaikaa kuukaudessa, Elisa Kirja Mini 20 tuntia kuuntelu- ja lukuaikaa kuukaudessa.
Elisa Kirjassa myytiin EPUB- ja PDF-muodossa olevia kirjoja. Äänikirjat olivat MP3-muodossa. Kaikkia Elisa Kirjasta ostettuja e-kirjoja saattoi lukea Android- ja Apple-laitteet Elisa Kirja -sovelluksella, Adobe Digital Editions -ohjelmaa käyttäen tietokoneella sekä kaikilla lukulaitteilla, jotka tukevat Adoben DRM-tekniikkaa. Äänikirjoja oli mahdollista kuunnella myös esimerkiksi MP3-soittimella tai puhelimella. Applen laitteet olivat suosituimpia; noin 70% lukijoista käytti Padia.
Elisa Kirja -sovellus.
Elisa Kirja tarjosi kirjakauppansa lisäksi e- ja äänikirjojen lukemiseen kehitetyn sovelluksen Android- tai iOS-käyttöjärjestelmää käyttäville laitteille (esimerkiksi Samsungin valmistamille tableteille tai iPhone-älypuhelimille). Elisa Kirja -sovelluksella saattoi lukea e-kirjoja, kuunnella äänikirjoja ja Android-sovelluksella lisäksi ostaa kirjoja suoraan sovelluksella. Windows Phone -älypuhelimille oli saatavilla äänikirjasovellus, jolla ei kuitenkaan voinut lukea e-kirjoja. Sovellus toimi käyttäjän kirjahyllynä, joka kulki mukana kaikkialle. Sovellus oli ladatttavissa ilmaiseksi Google Play -kaupasta tai App Storesta.
Kirjoita itse -palvelu.
Keväällä 2013 Elisa Kirja julkisti uuden omakustannepalvelun. Kirjoita itse -palvelun kautta kenen tahansa oli mahdollista julkaista oma kirjallinen teoksensa sähköisessä muodossa ilmaiseksi. Elisa Kirja otti vastaan kaiken tyylisiä teoksia ja julkaisi kaikki käsikirjoitukset, jotka eivät olleet esimerkiksi laittomia tai herjaavia, kenenkään kunniaa, yksityisyyttä tai oikeuksia loukkaavaavia ja joihin kirjailijalla oli kaikki oikeudet.